1784.

Na osnovu člana 20 stav 1 tačka 26 i člana 46 stav 1 tačka 2 Statuta Opštine u okviru Glavnog grada - Golubovci ("Sl. list Crne Gore-opštinski propisi", br. 12/19), Skupština opštine u okviru Glavnog grada-Golubovci, na IX sjednici održanoj dana 18.10.2019. godine, donijela je

ODLUKA

o uslovima, načinu i postupku za dodjelu stipendija i nagrada za učenike i studente

("Službeni list Crne Gore - opštinski propisi", br. 043/19 od 01.11.2019)

I. Opšte odredbe

Član 1

Ovom odlukom utvrđuju se uslovi, način i postupak za dodjelu stipendija i nagrada studentima osnovnih i specijalističkih akademskih i primijenjenih studija (u daljem tekstu: studenti) i talentovanim učenicima srednjih škola (u daljem tekstu: talentovani učenici), koji su crnogorski državljani i imaju prebivalište na teritoriji Opštine u okviru Glavnog grada-Golubovci (udaljem tekstu: Opština).

Član 2

Odluku o broju stipendija donosi predsjednik Opštine za svaku studijsku, odnosno školsku godinu.

Član 3

Sredstva za dodjelu stipendija i nagrada obezbjeđuju se u Budžetu Opštine.

Član 4

Stipendija za studente odobrava se za jednu studijsku godinu i isplaćuje u 10 mjesečnih rata u iznosu od po 100€.

Stipendija za talentovane učenike odobrava se za jednu školsku godinu i isplaćuje u devet mjesečnih rata u iznosu od po 50€. Nagrade se dodjeljuju jednokratno, u iznosu od:

- 200€ za osvojeno prvo mjesto na državnom ili međunarodnom takmičenju,

- 150€ za osvojeno drugo mjesto na državnom ili međunarodnom takmičenju,

- 100€ za osvojeno treće mjesto na državnom ili međunarodnom takmičenju.

Član 5

Stipendije se dodjeljuju bez obaveze vraćanja.

Član 6

Svi izrazi koji se u ovoj odluci koriste za fizička lica u muškom rodu, podrazumijevaju odgovarajuće izraze za fizička lica u ženskom rodu.

II. Pravo na stipendiju

Član 7

Pravo na stipendiju iz člana 1 ove Odluke imaju studenti I godine studija koji su:

- prvi put upisali semestar tekuće studijske godine;

- postigli najmanje odličan uspjeh tokom srednjeg obrazovanja;

- položili sve ispite na eksternom maturskom/stručnom ispitu najmanje sa ocjenom 4;

- nosioci diplome "Luča".

Pravo na stipendiju iz člana 1 ove Odluke imaju studenti druge i narednih godina studija koji su:

- prvi put upisali semestar tekuće studijske godine;

- nisu gubili ni jednu godinu tokom studija;

- prema nastavnom programu ustanove na kojoj studiraju, položili sve ispite iz prethodne godine studija i postigni indeks uspjeha najmanje 9.

Pravo na stipendiju iz člana 1 ove Odluke imaju talentovani učenici drugog, trećeg i četvrtog razreda srednjih škola, koji su:

- ostvarili prosječnu ocjenu najmanje 4,50 u prethodnom školovanju,

- osvojili nagrade na državnim i međunarodnim takmičenjima u prethodnoj školskoj godini.

III. Konkurs

Član 8

Pravo na stipendiju ostvaruje se prijavom na javni Konkurs koji raspisuje Sekretarijat za lokalnu upravu, najkasnije do 30. septembra tekuće godine, za svaku studijsku, odnosno školsku godinu i traje 30 dana.

Konkurs se objavljuje u jednom dnevnom listu koji se distribuira na teritoriji Opštine, na oglasnoj tabli i web stranici Opštine.

Tekst Konkursa obavezno sadrži:

- naziv i adresu organa kome se prijava podnosi,

- broj stipendija koje se dodjeljuju i iznos stipendije,

- trajanje stipendije,

- opšte uslove i kriterijume za dodjelu stipendija,

- potrebne dokaze o ispunjenosti uslova za dodjelu stipendije,

- prava i obaveze stipendiste,

- trajanje Konkursa i krajnji rok za podnošenje prijava.

IV. Komisija

Član 9

Postupak za dodjelu stipendija sprovodi Komisija.

Komisija ima predsjednika i 2 člana koje imenuje predsjednik Opštine.

Za člana Komisije imenuje se lice sa višegodišnjim iskustvom iz oblasti prosvjete i nauke.

Komisija ima sekretara.

Komisija o svom radu donosi Poslovnik.

Član 10

Mandat Komisije traje 2 godine.

Članovi Komisije imaju pravo na nadokandu.

V. Postupak za dodjelu stipendija

Član 11

Po isteku roka za dostavljanje prijava, Komisija u roku od 15 dana, sačinjava Prijedlog liste kandidata za dodjelu stipendija, na osnovu kriterijuma propisanih ovom Odlukom.

Prijedlog liste kandidata objavljuje se na oglasnoj tabli i web stranici Opštine.

Kandidati imaju pravo prigovora Komisiji u roku od 8 dana od dana objavljivanja liste.

Komisija odlučuje o podnijetim prigovorima u roku od 15 dana od dana podnošenja prigovora.

Član 12

Komisija utvrđuje Konačnu listu kandidata za dodjelu stipendija.

Na osnovu Konačne liste iz stave 1 ovog člana, predsjednik Opštine sa stipendistom zaključuje ugovor o korišćenju stipendije. Ugovor o korišćenju stipendije sadrži:

- ime/naziv ugovornih strana,

- naziv ustanove koju pohađa stipendista,

- iznos stipendije,

- vrijeme na koje se stipendija dodjeljuje,

- druga prava i obaveze ugovornih strana.

VI. Kriterijumi za dodjelu stipendija

Član 13

Kriterijumi za sačinjavanje liste studenata za dodjelu stipendija su:

- postignuta prosječna ocjena tokom prethodnog školovanja,

- postignut uspjeh na eksternom maturskom, odnosno stručnom ispitu (za studente I godine);

- godina studija (za studente druge i narednih godina studija);

- osvojene nagrade na državnim i međunarodnim takmičenjima.

Član 14

Kriterijumi za sačinjavanje liste talentovanih učenika su: postignuta prosječna ocjena tokom školovanja, osvojene nagrade na državnim i međunarodnim takmičenjima.

VII. Nagrade

Član 15

Predsjednik Opštine može studentu ili učeniku srednje škole, dodijeliti novčanu nagradu u iznosu iz člana 4 stav 3 ove Odluke, za osvojeno prvo, drugo ili treće mjesto, pojedinačno ili ekipno, na zvaničnom državnom ili međunarodnom takmičenju.

VIII. Prelazne i završne odredbe

Član 16

Izuzetno, u slučajevima kada dva ili više kandidata za dodjelu stipendija imaju isti broj bodova, Komisija može uputiti predlog predsjedniku Opštine da se dodijeli veći broj stipendija nego što je to navedeno u Konkursu.

Predsjednik Opštine će prihvatiti predlog Komisije, uz prethodno pribavljenu potvrdu od organa lokalne uprave nadležnog za poslove finansija da u Budžetu postoje raspoloživa sredstva za isplatu većeg broja stipendija.

Član 17

Danom stupanja na snagu ove Odluke prestaje da važi Odluka o uslovima, načinu i postupku za dodjelu stipendija Gradske opštine Golubovci ("Službeni list Crne Gore - opštinski propisi", br. 011/12, 010/15).

Član 18

Odluka stupa na snagu osmog dana od dana objavljivanja u "Službenom listu Crne Gore-opštinski propisi".

Broj: 22-030/19-4227

Anovi, 18.10.2019. godine

SKUPŠTINA OPŠTINE U OKVIRU GLAVNOG GRADA-GOLUBOVCI

PREDSJEDNIK SKUPŠTINE

Ratko Stijepović, s.r.